CELEX: 32018D1538
Language: lt
Date: 2018-10-11 00:00:00
Title: 2018 m. spalio 11 d. Komisijos įgyvendinimo sprendimas (ES) 2018/1538 dėl radijo spektro suderinimo naudoti mažojo nuotolio radijo ryšio įrenginiams 874–876 ir 915–921 MHz dažnių juostose (pranešta dokumentu Nr. C(2018) 6535) (Tekstas svarbus EEE.)

15.10.2018   
               
               
                  LT
               
               
                  Europos Sąjungos oficialusis leidinys
               
               
                  L 257/57
               
            
         KOMISIJOS ĮGYVENDINIMO SPRENDIMAS (ES) 2018/1538
         2018 m. spalio 11 d.
         dėl radijo spektro suderinimo naudoti mažojo nuotolio radijo ryšio įrenginiams 874–876 ir 915–921 MHz dažnių juostose
         
            
               (pranešta dokumentu Nr. C(2018) 6535)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 ir 4 dalis,
         kadangi:
         
                     (1)
                  
                  
                     mažojo nuotolio radijo ryšio įrenginiai paprastai yra masinės prekybos ir (arba) nešiojamieji gaminiai, kuriuos lengva išsivežti į užsienį ir ten jais naudotis. Spektro prieigos sąlygų skirtumai gali trukdyti laisvai tų įrenginių apyvartai, didinti jų gamybos sąnaudas ir kelti žalingųjų trukdžių grėsmę kitoms radijo dažnių naudojimo sritims ir tarnyboms dėl neleistino naudojimo. Komisijos sprendimu 2006/771/EB (2) suderintos techninės sąlygos, kuriomis spektras naudojamas įvairiems mažojo nuotolio radijo ryšio įrenginiams;
                  
               
                     (2)
                  
                  
                     Europos Parlamento ir Tarybos sprendime Nr. 243/2012/ES (3) reikalaujama, kad valstybės narės, prireikus bendradarbiaudamos su Komisija, skatintų kolektyvinį ir pasidalijamąjį spektro naudojimą, kad būtų didinamas efektyvumas ir lankstumas, ir siektų užtikrinti, kad spektrą būtų galima naudoti daiktų internetui, įskaitant radijo dažninį atpažinimą. 863–870 MHz dažnių diapazono naudojimo daiktų internetui, įskaitant radijo dažninį atpažinimą, techninės sąlygos įtrauktos į Sprendimą 2006/771/EB, kuriuo nustatomos bendros suderintos techninės įvairių mažojo nuotolio radijo ryšio įrenginių naudojimo sąlygos, todėl jiems pagal nacionalinę teisę gali būti reikalaujama ne daugiau kaip bendrojo leidimo. Tačiau pasidalijamojo naudojimo sąlygomis 874–876 MHz ir 915–921 MHz juostose nukrypstama nuo šio požiūrio į mažojo nuotolio radijo ryšio įrenginių spektrą, todėl reikia specialios reglamentavimo tvarkos;
                  
               
                     (3)
                  
                  
                     remdamasi pagal Sprendimo Nr. 676/2002/EB 4 straipsnio 2 dalį Europos pašto ir telekomunikacijų administracijų konferencijai (CEPT) 2006 m. liepos mėn. suteiktu nuolatiniu įgaliojimu atnaujinti Sprendimo 2006/771/EB priedą atsižvelgiant į mažojo nuotolio radijo ryšio įrenginių technologijų ir rinkos pokyčius, Komisija 2014 m. liepos mėn. savo rekomendacijose dėl atitinkamo šešto atnaujinimo ciklo (RSCOM 13–78rev2) specialiai paprašė CEPT ištirti galimybę naudoti mažojo nuotolio radijo ryšio įrenginius 870–876 MHz ir 915–921 MHz juostose, kartu suteikiant nacionalinėms administracijoms tam tikro lankstumo ir apsaugant esamą radijo spektro naudojimą viešosios tvarkos ir visuomenės saugumo tikslais, gynybai (pvz., bepilotėms aeronautikos ir antžeminėms transporto priemonėms, nuotoliniam valdymui ir telemetrijai, taktiniam radioreliniam ryšiui, taktinio ryšio sistemoms ir duomenų ryšiams) ir geležinkeliams;
                  
               
                     (4)
                  
                  
                     reaguodama į tai, 2017 m. kovo 6 d. CEPT pateikė savo 2016 m. liepos 17 d. 59-osios ataskaitos papildymą (RSCOM17–07) ir jame nurodė išvadas dėl galimybės techniškai suderintai naudoti 870–876 MHz ir 915–921 MHz juostas, kad būtų galima įdiegti techniškai pažangius radijo dažninio atpažinimo sprendimus, taip pat naudoti naujus mažojo nuotolio radijo ryšio įrenginius, kurie užtikrintų galimybę naudoti naujas mašinų sąveikos ir daiktų interneto prietaikas. Šios mašinų sąveikos ir daiktų interneto prietaikos grindžiamos tinkliniais mažojo nuotolio radijo ryšio įrenginiais, valdomais per tinklo prieigos taškus, kurie, kaip fiksuotieji ryšio tinklo prieigos taškai duomenų tinkle, tokiame tinkle veikia kaip kitų mažojo nuotolio radijo ryšio įrenginių prijungimo prie paslaugų platformų, esančių ne tame tinkle, taškai ir perduoda duomenis, surinktus iš savo valdomų galinių mazgų. Šiomis suderinimo galimybėmis taip pat atsižvelgiama į naujas 863–868 MHz dažnių juostos, jau suderintos naudoti mažojo nuotolio radijo ryšio įrenginiams, naudojimo galimybes;
                  
               
                     (5)
                  
                  
                     radijo dažninio atpažinimo įrenginių, naudojančių žemesnių nei 900 MHz dažnių spektrą, pasaulyje yra beveik visur. Užtikrinus visišką jų prieinamumą Sąjungoje taip pat būtų sukurta naujų pasaulinio naudojimo galimybių, kurios būtų naudingos Sąjungos įmonėms. Panašiai toks pasaulinio suderinimo potencialas būtų naudingas ir tinkliniams mažojo nuotolio radijo ryšio įrenginiams, kurie suteikia galimybę naudoti įvairias daiktų interneto prietaikas, įskaitant pigiuosius daiktų interneto įrenginius, ir taip pat galėtų užtikrinti pasaulinio turto sekimo galimybę arba padėti naujoviškų Sąjungos išmaniųjų namų įrenginių kūrėjams pasiekti daugiau rinkų. Todėl šie nauji įrenginiai yra svarbus ir sparčiai augantis didelio inovacijų potencialo sektorius. Sąjunga turėtų gauti naudos iš beveik pasaulinio tokių įrenginių ir atitinkamų prietaikų prieinamumo, taip pat susijusios didelės masto ekonomijos ir mažesnių sąnaudų, užtikrindama, kad visose valstybėse narėse būtų suderintos techninės radijo spektro naudojimo 874–876 MHz ir 915–921 MHz juostose sąlygos;
                  
               
                     (6)
                  
                  
                     suderintomis techninėmis naudojimo sąlygomis sukuriama nuspėjama bendro naudojimosi aplinka, nes dažnių juostoje nustatomos konkrečios kategorijos mažojo nuotolio radijo ryšio įrenginių perdavimo galios, lauko stiprio arba galios tankio ribos, taip pat, atsižvelgiant į pagrindžiamuosius suderinamumo tyrimus, kai kurie papildomi parametrai ir naudojimo apribojimai. Tokios sąlygos turėtų padėti išvengti žalingųjų trukdžių, skatinti patikimą ir efektyvų dažnių juostų naudojimą ir suteikti galimybę lanksčiai naudoti įvairias prietaikas. Todėl jomis turėtų būti užtikrinta galimybė daugumoje valstybių narių neišimtiniu pagrindu ir bendrai naudoti daugumą mažojo nuotolio radijo ryšio įrenginių, laikantis bendrosios leidimų išdavimo tvarkos pagal nacionalinę teisę, panašios į Sprendimu 2006/771/EB suderintą mažojo nuotolio radijo ryšio įrenginių naudojimo tvarką. Tai nedaro poveikio Europos Parlamento ir Tarybos direktyvos 2002/20/EB (4) 5 straipsnio ir Europos Parlamento ir Tarybos direktyvos 2002/21/EB (5) 9 straipsnio 3 ir 4 dalių taikymui ir atitinka Europos Parlamento ir Tarybos direktyvos 2014/53/ES (6) 7 straipsnį dėl galimybės dėl tam tikrų priežasčių nustatyti papildomus reikalavimus dėl bendro šių juostų naudojimo neišimtiniu pagrindu, kai, siekiant užtikrinti tinkamą paslaugų kokybę, suderintų techninių sąlygų arba bendrojo leidimo sąlygų nepakanka;
                  
               
                     (7)
                  
                  
                     nors 873–876 ir 918–921 MHz juostos nėra suderintos naudoti GSM-R ryšiui pagal Sąjungos teisę ar Europos ryšių komiteto (ECC) sprendimą, jos gali būti naudojamos šiuo tikslu nacionaliniu pagrindu, jeigu nacionalinis sprendimas atitinka Tarptautinės telekomunikacijų sąjungos radijo ryšio taisykles (ITU Radijo ryšio reglamentą). Taigi, jei suderintų techninių sąlygų pagal bendruosius leidimus nepakaktų tokiam 873–876 MHz ir 918–921 MHz dažnių juostų naudojimui nacionaliniam geležinkelių GSM (E-GSM-R) išplėtimui apsaugoti, susijusios valstybės narės turėtų turėti galimybę mažojo nuotolio radijo ryšio įrenginių naudojimui taikyti individualius neišimtinius leidimus arba specialius įrengimo ar naudojimo reikalavimus, geografinius apribojimus ar specialias trukdžių mažinimo priemones, nedarydamos poveikio suderintoms spektro prieigos techninėms sąlygoms, taikomoms dažnių juostose mažojo nuotolio radijo ryšio įrenginiams. Tokie apribojimai, jeigu jų reikia konkrečioje valstybėje narėje, visų pirma galėtų užtikrinti, kad koordinavimas vyktų siekiant sudaryti geografiškai bendro naudojimo sąlygas, viena vertus, E-GSM-R ryšiui ir, kita vertus, radijo dažninio atpažinimo įrenginiams ir tinkliniams mažojo nuotolio radijo ryšio įrenginiams;
                  
               
                     (8)
                  
                  
                     be to, pagal Sprendimo Nr. 676/2002/EB 1 straipsnio 4 dalį, kadangi valstybėms narėms išlieka teisė organizuoti ir naudoti savo radijo spektrą viešosios tvarkos ir visuomenės saugumo tikslams ir gynybai, jos turėtų ir toliau turėti galimybę savo nuožiūra apsaugoti esamą ir būsimą šių juostų ir gretimų juostų naudojimą kariniams tikslams ir kitiems visuomenės saugumo bei viešosios tvarkos tikslams, kartu siekdamos užtikrinti, kad, laikantis šiame sprendime nustatytų techninių sąlygų, tinkliniams mažojo nuotolio radijo ryšio įrenginiams būtų prieinamos minimalios suderintos pagrindinės dažnių juostos;
                  
               
                     (9)
                  
                  
                     2012 m. Europos geležinkelių bendruomenė pradėjo Būsimos geležinkelių judriojo ryšio sistemos (FRMCS) projektą, kad pasirengtų diegti sistemą, kuri pakeis GSM-R. CEPT 59-osios ataskaitos papildymo (RSCOM17–07) rengimo metu šis projektas nebuvo pakankamai pažengęs, todėl papildyme į tokią būsimą sistemą neatsižvelgiama. 2017 m. kovo 15–16 d. vykusiame 59-ajame Radijo spektro komiteto posėdyje tai buvo pripažinta ir Komisija paraginta parengti sprendimą, kuriame būtų atsižvelgta į galimus būsimus FRMCS poreikius. Tuo tikslu 2017 m. birželio 19 d. Komisija surengė suinteresuotųjų šalių seminarą dėl veiksmingo spektro naudojimo daiktų internetui ir geležinkeliams 870–876 ir 915–921 MHz juostose;
                  
               
                     (10)
                  
                  
                     per seminarą jame dalyvavusios suinteresuotosios šalys (geležinkelių, radijo dažninio atpažinimo ir daiktų interneto bendruomenės) pateikė tvirtą prašymą suderinti 870–876 ir 915–921 MHz dažnių juostų naudojimą ateityje. Remiantis po seminaro pateikta išsamesne suinteresuotųjų šalių informacija ir papildoma CEPT informacija (RSCOM18–14) ir atsižvelgiant į Radijo spektro komiteto nuomonę, juostų 874,4–876 ir 919,4–921 MHz dalys turėtų būti paliktos galimam būsimam geležinkelio naudojimui. Be to, turėtų būti suteiktas tinkamas spektras radijo dažninio atpažinimo įrenginiams ir daiktų internetui, kad būtų galima gauti jų teikiamą naudą ir užtikrinti suderintą požiūrį visoje Sąjungoje. Dėl šios priežasties būtina nukrypti nuo CEPT 59-osios ataskaitos papildymo. Tačiau šis nukrypimas, nors juo ir pakoreguojama dažnių juostų vieta ir dydis, atitinka CEPT pasiūlytų techninių sąlygų ribas;
                  
               
                     (11)
                  
                  
                     874,4–876 ir 919,4–921 MHz dažnių juostų rezervavimas FRMCS toliau nagrinėjamas ir šį sprendimą dėl šių juostų gali prireikti peržiūrėti ateityje;
                  
               
                     (12)
                  
                  
                     nors šiuo sprendimu leidžiama daugiau įgyvendinimo lankstumo nei Sprendimu 2006/771/EB ir nors apsaugant esamą juostų naudojimą viešosios tvarkos, visuomenės saugumo, gynybos ir geležinkelių tikslais tam tikrose valstybėse narėse gali būti taikomi apribojimai ar net spektras tapti iš dalies arba visiškai neprieinamas, tai turėtų padėti išvengti bet kokio tolesnio juostų skaidymo ir sudaryti sąlygas visose Sąjungoje suderintose minimaliose pagrindinėse juostose naudotis daiktų interneto, taip pat radijo dažninio atpažinimo paslaugomis;
                  
               
                     (13)
                  
                  
                     pagal Sprendimo Nr. 676/2002/EB 5 ir 10 straipsnius ir kaip reikalaujama Komisijos sprendime 2007/344/EB (7) dėl suderintų galimybių gauti informaciją apie radijo spektro naudojimą Bendrijoje, valstybės narės turėtų Komisijai pranešti apie šio sprendimo įgyvendinimą;
                  
               
                     (14)
                  
                  
                     šiame sprendime numatytos priemonės atitinka Radijo spektro komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Šiuo sprendimu suderinamos dažnių juostos ir susijusios techninės sąlygos, kad būtų galima efektyviai naudoti spektrą mažojo nuotolio įrenginiams 874–876 MHz ir 915–921 MHz dažnių juostose.
         
         
            2 straipsnis
            Šiame sprendime vartojamų terminų apibrėžtys:
            1.   mažojo nuotolio radijo ryšio įrenginys– mažu atstumu veikiantis nedidelės galios radijo siųstuvas, užtikrinantis vienkryptį arba abikryptį ryšį;
            2.   tinklinis mažojo nuotolio radijo ryšio įrenginys– mažojo nuotolio radijo ryšio įrenginys duomenų tinkle, kuris gali apimti ir platesnes sritis; tinkliniai mažojo nuotolio radijo ryšio įrenginiai valdomi per tinklo prieigos taškus;
            3.   tinklo prieigos taškas– stacionarus antžeminis tinklinis mažojo nuotolio radijo ryšio įrenginys, per kurį kiti tame pačiame duomenų tinkle veikiantys mažojo nuotolio radijo ryšio įrenginiai jungiasi prie paslaugų platformų, esančių už to duomenų tinklo ribų, taškas;
            4.   duomenų tinklas– keli tinklą sudarantys mažojo nuotolio radijo ryšio įrenginiai, įskaitant tinklo prieigos tašką, ir belaidžiai jų tarpusavio ryšiai;
            5.   nekeliant trukdžių ir be apsaugos– radijo ryšio įrenginių naudojimo principas, reiškiantis, kad tie įrenginiai negali kelti žalingųjų trukdžių radijo ryšio tarnyboms ir negali būti reikalaujama tų įrenginių apsaugos nuo žalingųjų trukdžių, kuriuos gali kelti radijo ryšio tarnybos toje pačioje dažnių juostoje;
            6.   mažojo nuotolio radijo ryšio įrenginių kategorija– mažojo nuotolio radijo ryšio įrenginių arba tinklinių mažojo nuotolio radijo ryšio įrenginių, kuriais spektru naudojamasi taikant panašius techninius spektro prieigos mechanizmus arba pagal bendrus naudojimo scenarijus, grupė.
         
         
            3 straipsnis
            
               1.   Valstybės narės, laikydamosi šio sprendimo priede nustatytų įgyvendinimo terminų, paskiria ir sudaro sąlygas neišimtiniu pagrindu, nekeliant trukdžių ir be apsaugos naudotis dažnių juostomis šio sprendimo priede nustatytų tipų mažojo nuotolio radijo ryšio įrenginiais ir tinkliniais mažojo nuotolio radijo ryšio įrenginiais, laikantis priede nustatytų techninių sąlygų.
            
            
               2.   Valstybės narės gali imtis tinkamų priemonių esamam 874–876 MHz ir 915–921 MHz spektro naudojimui apsaugoti tiek, kiek reikia, kai alternatyvaus tinkamo sprendimo negalima rasti koordinuojant įvairių rūšių naudojimą tose juostose. Tai gali būti papildomų juostos techninių, geografinių ar naudojimo reikalavimų nustatymas laikantis priede nustatytų suderintų spektro prieigos techninių sąlygų.
            
            
               3.   Valstybės narės gali leisti naudoti priede nurodytas dažnių juostas mažiau ribojančiomis sąlygomis arba naudoti nepriskiriamiems prie suderintos kategorijos mažojo nuotolio radijo ryšio įrenginiams. Ši nuostata galioja tiek, kiek ji netrukdo ir nemažina galimybės naudojant suderintos kategorijos mažojo nuotolio radijo ryšio įrenginius pasikliauti atitinkamu suderintų techninių sąlygų rinkiniu, kuriuo leidžiama tos pačios kategorijos mažojo nuotolio įrenginiais bendrai naudotis tam tikra spektro dalimi neišimtiniu pagrindu ir skirtingais tikslais.
            
            
               4.   Valstybės narės nenustato naujų juostų 874,4–876 MHz ir 919,4–921 MHz dalių naudojimo būdų tol, kol pagal Sprendimą Nr. 676/2002/EB bus priimtos suderintos jų naudojimo sąlygos.
            
         
         
            4 straipsnis
            Valstybės narės stebi, kaip naudojamos 874–876 MHz ir 915–921 MHz dažnių juostos, įskaitant galimą juostų 874,4–876 MHz ir 919,4–921 MHz dalių naudojimą būsimai geležinkelių judriojo ryšio sistemai (FRMCS), ir Komisijai paprašius arba savo iniciatyva pateikia savo išvadas, kad būtų galima reguliariai ir laiku peržiūrėti sprendimą.
         
         
            5 straipsnis
            Šis sprendimas skirtas valstybėms narėms.
         
         
            Priimta Briuselyje 2018 m. spalio 11 d.
            
               
                  Komisijos vardu
               
               Mariya GABRIEL
               
                  Komisijos narė
               
            
         
         
            (1)  OL L 108, 2002 4 24, p. 1.
         
            (2)  2006 m. lapkričio 9 d. Komisijos sprendimas 2006/771/EB dėl suderinto radijo spektro naudojimo mažojo nuotolio įrenginiuose (OL L 312, 2006 11 11, p. 66).
         
            (3)  2012 m. kovo 14 d. Europos Parlamento ir Tarybos sprendimas Nr. 243/2012/ES, kuriuo nustatoma daugiametė radijo spektro politikos programa (OL L 81, 2012 3 21, p. 7).
         
            (4)  2002 m. kovo 7 d. Europos Parlamento ir Tarybos direktyva 2002/20/EB dėl elektroninių ryšių tinklų ir paslaugų leidimo (Leidimų Direktyva) (OL L 108, 2002 4 24, p. 21).
         
            (5)  2002 m. kovo 7 d. Europos Parlamento ir Tarybos direktyva 2002/21/EB dėl elektroninių ryšių tinklų ir paslaugų bendrosios reguliavimo sistemos (Pagrindų Direktyva) (OL L 108, 2002 4 24, p. 33).
         
            (6)  2014 m. balandžio 16 d. Europos Parlamento ir Tarybos direktyva 2014/53/ES dėl valstybių narių įstatymų, susijusių su radijo įrenginių tiekimu rinkai, suderinimo, kuria panaikinama Direktyva 1999/5/EB (OL L 153, 2014 5 22, p. 62).
         
            (7)  2007 m. gegužės 16 d. Komisijos sprendimas 2007/344/EB dėl suderintų galimybių gauti informaciją apie radijo spektro naudojimą Bendrijoje (OL L 129, 2007 5 17, p. 67).
      
      
         
            PRIEDAS
            
               Dažnių juostos, atitinkamos suderintos mažojo nuotolio radijo ryšio įrenginių naudojimo techninės sąlygos ir įgyvendinimo terminai
            
            Toliau pateiktoje lentelėje nurodyti įvairūs dažnių juostų, mažojo nuotolio radijo ryšio įrenginių kategorijų (apibrėžtų 2 straipsnio 6 dalyje) ir suderintų spektro naudojimo techninių sąlygų deriniai ir jų įgyvendinimo terminai.
            Bendrosios techninės sąlygos, taikomos visoms juostoms ir visiems mažojo nuotolio radijo ryšio įrenginiams, patenkantiems į šio sprendimo taikymo sritį:
            
                        —
                     
                     
                        valstybės narės privalo leisti naudoti spektrą neviršijant šioje lentelėje nurodytų perduodamosios galios, lauko stiprio ar galios tankio verčių. Pagal 3 straipsnio 3 dalį jos gali nustatyti mažiau ribojančias sąlygas, t. y. leisti naudoti spektrą esant didesnei perduodamosios galios, lauko stiprio ar galios tankio vertei, jei taip nesumažinamos ir nepabloginamos mažojo nuotolio radijo ryšio įrenginių sambūvio galimybės šiuo sprendimu suderintose juostose,
                     
                  
                        —
                     
                     
                        valstybės narės gali nustatyti tik lentelėje nurodytus papildomus parametrus (kanalų suskirstymo ir (arba) jų prieigos ir naudojimo taisykles), bet negali įtraukti kitų parametrų ar prieigos prie spektro ir trukdžių mažinimo reikalavimų. Mažiau ribojančios nei 3 straipsnio 3 dalyje nurodytosios sąlygos reiškia, kad valstybės narės gali leisti visiškai netaikyti tam tikrų papildomų parametrų (kanalų suskirstymo ir (arba) prieigos prie spektro ir jo naudojimo reikalavimų) konkrečioje ryšio zonoje arba leisti taikyti didesnes vertes, jei nepažeidžiama bendro naudojimosi suderinta dažnių juosta tvarka,
                     
                  
                        —
                     
                     
                        valstybės narės gali nustatyti tik lentelėje nurodytus kitus naudojimo apribojimus, bet negali taikyti jokių papildomų naudojimo apribojimų, išskyrus 3 straipsnio 2 dalyje nurodytomis sąlygomis. Kadangi gali būti nustatytos mažiau ribojančios nei 3 straipsnio 3 dalyje nurodytosios sąlygos, valstybės narės gali netaikyti vieno arba visų šių apribojimų, jei nepažeidžiama atitinkama bendro naudojimosi suderinta dažnių juosta tvarka.
                     
                  Vartojami terminai:
            
               veikimo ciklas apibrėžiamas kaip procentais išreikšta Σ(Ton)/(Tobs) vertė; čia Ton – pavienio siųstuvo veikimo trukmė, Tobs – stebėjimo trukmė. Ton matuojamas stebimoje dažnių juostoje (Fobs). Jei šiame techniniame priede nenurodyta kitaip, Tobs yra nepertraukiamas vienos valandos laikotarpis, o Fobs – atitinkama šiame techniniame priede aptariama dažnių juosta. Mažiau griežtos nei 3 straipsnio 3 dalyje nurodytosios sąlygos reiškia, kad valstybės narės gali leisti taikyti didesnę veikimo ciklo vertę.
            
                        Juostos Nr.
                     
                     
                        Dažnių juosta
                     
                     
                        Mažojo nuotolio radijo ryšio įrenginių kategorija
                     
                     
                        Galios riba, lauko stiprio riba arba galios tankio riba
                     
                     
                        Papildomi parametrai (kanalų atskyrimo ir (arba) prieigos prie spektro ir jo naudojimo reikalavimai)
                     
                     
                        Kiti naudojimo apribojimai
                     
                     
                        Įgyvendinimo terminas
                     
                  
                        1
                     
                     
                        874–874,4 MHz (8)
                        
                     
                     
                        Nespecifinės paskirties mažojo nuotolio radijo ryšio įrenginiai (1)
                        
                     
                     
                        500 mW e. r. p.
                        Reikalaujama naudoti pritaikomojo galios reguliavimo (APC) funkciją arba taikyti kitą trukdžių slopinimo būdą, kuriuo pasiekiamas bent lygiavertis spektro suderinamumas
                     
                     
                        Turi būti taikomi prieigos prie spektro ir trukdžių slopinimo būdai, kuriais užtikrinamas tinkamas veikimo charakteristikų lygis, atitinkantis Direktyvos 2014/53/ES esminius reikalavimus. Jei atitinkami metodai yra aprašyti darniuosiuose standartuose arba jų dalyse, kurių nuorodos buvo paskelbtos Europos Sąjungos oficialiajame leidinyje pagal Direktyvą 2014/53/ES, turi būti užtikrintas bent lygiavertis tiems metodams veiksmingumas.
                        Juostos plotis ≤ 200 kHz.
                        Veikimo ciklas ≤ 10 % tinklo prieigos taškams (4).
                        Veikimo ciklas kitais atvejais – 2,5 %.
                     
                     
                        Šį naudojimo sąlygų rinkinį galima taikyti tik duomenų tinklams.
                        Visi duomenų tinklo įtaisai turi būti valdomi tinklo prieigos taškų (4)
                            (5)
                            (6)
                            (7).
                     
                     
                        2019 m. vasario 1 d.
                     
                  
                        2
                     
                     
                        917,4–919,4 MHz (9)
                        
                     
                     
                        Plačiajuosčio duomenų perdavimo įrenginiai (3)
                        
                     
                     
                        25 mW e. r. p
                     
                     
                        Turi būti taikomi prieigos prie spektro ir trukdžių slopinimo būdai, kuriais užtikrinamas tinkamas veikimo charakteristikų lygis, atitinkantis Direktyvos 2014/53/ES esminius reikalavimus. Jei atitinkami metodai yra aprašyti darniuosiuose standartuose arba jų dalyse, kurių nuorodos buvo paskelbtos Europos Sąjungos oficialiajame leidinyje pagal Direktyvą 2014/53/ES, turi būti užtikrintas bent lygiavertis tiems metodams veiksmingumas.
                        Juostos plotis ≤ 1 MHz.
                        Veikimo ciklas ≤ 10 % tinklo prieigos taškams (4).
                        Veikimo ciklas kitais atvejais – ≤ 2,8 %.
                     
                     
                        Šį naudojimo sąlygų rinkinį galima taikyti tik plačiajuosčiams mažojo nuotolio radijo ryšio įrenginiams duomenų perdavimo tinkluose.
                        Visi duomenų tinklo įtaisai turi būti valdomi tinklo prieigos taškų (4)
                            (5)
                            (6).
                     
                     
                        2019 m. vasario 1 d.
                     
                  
                        3
                     
                     
                        916,1–918,9 MHz (10)
                        
                     
                     
                        Radijo dažninio atpažinimo (RFID) įrenginiai (2)
                        
                     
                     
                        Užklausiklio siųstuvo veikimas esant 4 W e. r. p. leidžiamas tik viduriniais dažniais 916,3 MHz, 917,5 MHz ir 918,7 MHz.
                     
                     
                        Turi būti taikomi prieigos prie spektro ir trukdžių slopinimo būdai, kuriais užtikrinamas tinkamas veikimo charakteristikų lygis, atitinkantis Direktyvos 2014/53/ES esminius reikalavimus. Jei atitinkami metodai yra aprašyti darniuosiuose standartuose arba jų dalyse, kurių nuorodos buvo paskelbtos Europos Sąjungos oficialiajame leidinyje pagal Direktyvą 2014/53/ES, turi būti užtikrintas bent lygiavertis tiems metodams veiksmingumas.
                        Juostos plotis ≤ 400 kHz.
                     
                     
                        
                            (5)
                            (6)
                            (7)
                        
                     
                     
                        2019 m. vasario 1 d.
                     
                  
                        4
                     
                     
                        917,3–918,9 MHz
                     
                     
                        Nespecifinės paskirties mažojo nuotolio radijo ryšio įrenginiai (1)
                        
                     
                     
                        500 mW e. r. p.
                        Perduoti signalus leidžiama tik 917,3–917,7 MHz ir 918,5–918,9 MHz dažnių diapazonuose.
                        Reikalaujama naudoti pritaikomojo galios reguliavimo (APC) funkciją arba taikyti kitą trukdžių slopinimo būdą, kuriuo pasiekiamas bent lygiavertis spektro suderinamumas
                     
                     
                        Turi būti taikomi prieigos prie spektro ir trukdžių slopinimo būdai, kuriais užtikrinamas tinkamas veikimo charakteristikų lygis, atitinkantis Direktyvos 2014/53/ES esminius reikalavimus. Jei atitinkami metodai yra aprašyti darniuosiuose standartuose arba jų dalyse, kurių nuorodos buvo paskelbtos Europos Sąjungos oficialiajame leidinyje pagal Direktyvą 2014/53/ES, turi būti užtikrintas bent lygiavertis tiems metodams veiksmingumas.
                        Juostos plotis ≤ 200 kHz.
                        Veikimo ciklas ≤ 10 % tinklo prieigos taškams (4).
                        Veikimo ciklas kitais atvejais – ≤ 2,5 %.
                     
                     
                        Šį naudojimo sąlygų rinkinį galima taikyti tik duomenų tinklams.
                        Visi duomenų tinklo įtaisai turi būti valdomi tinklo prieigos taškų (4)
                            (5)
                            (6)
                            (7)
                        
                     
                     
                        2019 m. vasario 1 d.
                     
                  
                        5
                     
                     
                        917,4–919,4 MHz (9)
                        
                     
                     
                        Nespecifinės paskirties mažojo nuotolio radijo ryšio įrenginiai (1)
                        
                     
                     
                        25 mW e. r. p.
                     
                     
                        Turi būti taikomi prieigos prie spektro ir trukdžių slopinimo būdai, kuriais užtikrinamas tinkamas veikimo charakteristikų lygis, atitinkantis Direktyvos 2014/53/ES esminius reikalavimus. Jei atitinkami metodai yra aprašyti darniuosiuose standartuose arba jų dalyse, kurių nuorodos buvo paskelbtos Europos Sąjungos oficialiajame leidinyje pagal Direktyvą 2014/53/ES, turi būti užtikrintas bent lygiavertis tiems metodams veiksmingumas.
                        Juostos plotis ≤ 600 kHz.
                        Veikimo ciklas ≤ 1 %.
                     
                     
                        Šį naudojimo sąlygų rinkinį galima taikyti tik mažojo nuotolio radijo ryšio įrenginiams duomenų tinkluose.
                        Visi duomenų tinklo įtaisai turi būti valdomi tinklo prieigos taškų (4)
                            (5)
                            (6).
                     
                     
                        2019 m. vasario 1 d.
                     
                  
               (1)  Prie nespecifinės paskirties mažojo nuotolio radijo ryšio įrenginių kategorijos priklauso visų rūšių radijo ryšio įrenginiai, neatsižvelgiant į jų taikymo sritį ar tikslą, atitinkantys tam tikroje dažnių juostoje nustatytas technines sąlygas. Paprastai tokie įrenginiai naudojami telemetrijos, nuotolinio valdymo, signalizavimo, duomenų perdavimo ir kitoms reikmėms.
            
               (2)  Prie radijo dažninio atpažinimo (RFID) įrenginių kategorijos priklauso žymeniu ir (arba) užklausikliu grindžiamos radijo ryšio sistemos, kurias sudaro prie gyvų arba negyvų objektų tvirtinami radijo prietaisai (žymenys) ir siųstuvo-imtuvo įrenginiai (užklausikliai), kuriais suaktyvinamas žymuo ir priimami jo siunčiami duomenys. Paprastai šie įrenginiai naudojami daiktų buvimo vietai sekti ir jiems atpažinti, pvz., elektroniniam prekių stebėjimui (EAS), taip pat duomenims, susijusiems su daiktais, prie kurių tvirtinami žymenys, rinkti ir perduoti; žymenys gali būti be baterijų, naudojami su pagalbine baterija arba maitinami iš baterijos. Užklausiklis žymens atsaką patvirtina ir perduoda į pagrindinę sistemą.
            
               (3)  Prie plačiajuosčio duomenų perdavimo įrenginių kategorijos priklauso radijo ryšio įrenginiai, kurių prieiga prie spektro grindžiama plačiajuosčio moduliavimo būdais. Paprastai šie įrenginiai naudojami belaidės prieigos sistemose, kaip antai vietinio radijo ryšio tinkluose (WAS/RLAN) arba plačiajuosčių mažojo nuotolio įrenginių duomenų tinkluose.
            
               (4)  Duomenų tinklo prieigos taškas – tai stacionarus antžeminis mažojo nuotolio prietaisas, veikiantis kaip duomenų tinkle veikiančių kitų mažojo nuotolio prietaisų prisijungimo prie paslaugų platformų, esančių už to duomenų tinklo ribų, taškas. Terminas „duomenų tinklas“ reiškia kelis tinklą sudarančius mažojo nuotolio radijo ryšio įrenginius (įskaitant tinklo prieigos tašką) ir belaidžius jų tarpusavio ryšius.
            
               (5)  Pagal 3 straipsnio 1 dalį dažnių juostos paskiriamos ir sudaromos sąlygos jas naudoti neišimtiniu pagrindu ir bendrai. Suderintos techninės sąlygos turėtų užtikrinti, kad daugeliui mažojo nuotolio radijo ryšio įrenginių daugumoje valstybių narių būtų taikoma bendroji leidimų išdavimo tvarka pagal nacionalinę teisę. Tai nedaro poveikio Direktyvos 2002/20/EB 5 straipsnio, Direktyvos 2002/21/EB 9 straipsnio 3 ir 4 dalių, Direktyvos 2014/53/ES 7 straipsnio ir šio sprendimo 3 straipsnio 2 dalies taikymui, o valstybės narės gali apriboti naudojimąsi šiuo įrašu taip, kad įrengti ir naudoti būtų leidžiama tik profesionaliems naudotojams ir gali apsvarstyti individualių leidimų taikymą, pvz., siekdamos administruoti geografinį bendrą naudojimą ir (arba) taikyti trukdžių mažinimo metodus, kad būtų užtikrinta radijo tarnybų apsauga.
            
               (6)  Valstybės narės, kuriose šio dažnių diapazono dalys arba visas šis diapazonas naudojamas viešosios tvarkos, visuomenės saugumo ir kariniams tikslams ir koordinavimas yra neįmanomas, remdamosi Sprendimo Nr. 676/2002/EB 1 straipsnio 4 dalimi ir šio sprendimo 3 straipsnio 2 dalimi gali nuspręsti šio įrašo iš dalies arba visiškai netaikyti.
            
               (7)  Nacionalinės taisyklės, pvz., vietos koordinavimo, taip pat gali būti reikalingos tam, kad būtų išvengta trukdžių radijo tarnyboms, veikiančioms gretimose dažnių juostose, pvz., dėl intermoduliacijos arba blokavimo.
            
               (8)  Šis 874–874,4 MHz dažnių diapazonas yra suderinta minimali pagrindinė juosta.
            
               (9)  Šis 917,4–919,4 MHz dažnių diapazonas yra suderinta minimali pagrindinė juosta.
            
               (10)  Radijo dažninio atpažinimo žymenys atsako labai žemu galios lygiu (– 10 dBm e. r. p.) dažnių juostoje apie radijo dažninio atpažinimo užklausiklių kanalus ir turi atitikti esminius Direktyvos 2014/53/ES reikalavimus.